Hivatalos: felmentették a Spéder-közeli exállamtitkárt
Németh Lászlóné miniszterelnökségi államtitkári megbízatása július 7-i hatállyal megszűnik; az erről szóló köztársasági elnöki határozat a csütörtöki Magyar Közlönyben jelent meg.
Lázár János, Miniszterelnökséget vezető miniszter június 30-án jelentette be, hogy a postaügyért és a nemzeti pénzügyi szolgáltatásokért felelős kormánybiztosi feladatot eddig ellátó államtitkár, Németh Lászlóné nyugdíjba vonul.

Helyére kormánybiztosként Bártfai-Mager Andreát nevezték ki, aki ezért lemondott monetáris tanácsi tagságáról, amelyet 2011. március 21-től töltött be.

Korábban lapunk is beszámolt róla, hogy Némethné távozása összefügghet azzal, hogy az exállamtitkár az utolsó olyan tisztviselők között volt, akik Simicska Lajos emberének számítottak, és Spéder Zoltán FHB-elnökhöz is kötődött. Az egyik értelmezés szerint most azért kellett távoznia, mert Spéder kegyvesztett lett, több érdekeltsége ellen eljárás indult. Egy másik értelmezés szerint nem kellett kirúgni, hiszen maga felismerte, hogy elfogyott körülötte a levegő, s kérte a nyugdíjazását. Ismerői szerint bármennyire próbálta távol tartani magát a Simicska–Orbán-háborútól vagy a Spéder érdekeltségei elleni eljárásoktól, és igyekezett egyensúlyozni a felek között, most felismerte, az elmérgesedett viszonyok miatt már nem tudja befejezni az elkezdett munkát. „Régi vágású káder, végrehajtó típus, nem akart beleállni ebbe a háborúba" - ezt a Népszabadságnak mondta egy bennfentes.